
A maradó fogak előtörési idejének vizsgálata debreceni óvodások és általános iskolások körében

Célkitűzés: Tanulmányunk célja, hogy megvizsgáljuk a maradó fogak előtörési
idejét debreceni óvodások és általános iskolások körében, illetve összehasonlítsuk
azokat korábbi hazai és nemzetközi adatokkal, mivel az elmúlt 60 évben,
reprezentatív mintán mért hazai adatokkal nem rendelkezünk.
Anyagok és módszerek: A 2015/16-os tanévben a Debreceni Egyetem
Fogorvostudományi Kar Gyermekfogászatán, az éves kötelező szűrés keretein
belül megvizsgált 2 óvoda és 8 általános iskola diákjainak archivált adatait
elemeztük. 2948 4-15 éves gyermek fogazati státuszát tekintettük át. Adattáblában
rögzítettük a szűrés időpontja mellett a vizsgált személy nemét, életkorát
(hónapban megadva), illetve minden fogra vonatkozóan annak előtörési státuszát
(előtört, nem előtört). A statisztikai számítások SPSS statisztikai programcsomag
segítségével, Probit regressziós analízissel készültek. Vizsgáltuk az egyes fogak
előtörési idejének mediánjait nemekre lebontva, illetve külön elemeztük az 1.
osztályosok erupciós státuszát.
Eredmények: A maradó fogak előtörése a lányok esetében korábban kezdődik,
mint a fiúknál. Az elsőként előtörő fogak mindkét nemnél az alsó első molárisok
(65,4 ill. 67,55 hónap). Az előtörési szekvencia eltérő a nemek között mindkét
állcsont esetében. Míg a fiúknál az alsó szemfog az 1. premoláris után tör elő,
addig a lányoknál megelőzi azt. A felső állcsontban a szemfog fiúknál a két
premoláris után tör át, a lányok esetében megelőzi a 2. premoláris előtörését.
Megfigyelhető, hogy az 1. és 2. premolárisok kivételével az alsó állcsont fogai
hamarabb törnek elő, mint a felső állcsonté. A jobb, illetve a bal oldali fogak
előtörési ideje között szignifikáns különbséget nem tapasztaltunk. Az elsősök
átlagosan 7,56 (0-19) maradó foggal kezdik az iskolát.
Következtetések: A maradó fogak előtörése a vizsgáltak körében a korábbi
évtizedek hazai adataihoz képest hamarabb jelentkezett, a fogváltás felgyorsult.
Eredményeink közeli egyezést mutatnak az európai értékekkel. Mivel a maradó
első molárisok előtörése többnyire már óvodás korban lezajlik, érdemes lenne az
eddig az 1. osztályban megkezdett fogászati prevenciós tevékenységet előre hozni.



